இராதாகிருட்டிண அரிராம் தகிலியானி

இராதாகிருட்டிண அரிராம் தகிலியானி (Radhakrishna Hariram Tahiliani, பரம் விசிட்ட சேவா பதக்கம், அதி விசிட்ட சேவா பதக்கம், 12 மே 1930 – 14 அக்டோபர் 2015) என்பவர் இந்தியக் கடற்படையில் ஒரு கொடி அதிகாரியாக இருந்தார். 1984 ஆம் ஆண்டு டிசம்பர் மாதம் முதல் தேதி முதல் 1987 ஆம் ஆண்டு நவம்பர் மாதம் 30 ஆம் தேதி வரை 11 ஆவது  கடற்படைத் தளபதியாகப் பணியாற்றினார். பரம் விசிட்ட சேவா பதக்கம், அதி விசிட்ட சேவா பதக்கம் ஆகிய பதக்கங்களைப் பெற்றுள்ளார். 

கடற்படைத் தளபதியாகப் பொறுப்பேற்பதற்கு முன்பு இவர் மேற்கு பிராந்திய  கடற்படை மற்றும் தெற்கு பிராந்திய  கடற்படைகளின்  கட்டளை கொடி அதிகாரியாகவும், மேற்கு கடற்படையின் கொடி அதிகாரியாகவும் பதவி வகித்தார். விமானம் தாங்கிக் கப்பல்களிலிருந்து இயக்கப்படும் விமானங்களின் விமானியான இவர், விமானம் தாங்கி கப்பலான ஐஎன்எஸ் விக்ராந்தின் கட்டளை அதிகாரியாகவும் பணியாற்றினார்.

ஓய்வுக்குப் பிறகு, ராதாகிருட்டிண அரிராம் தகிலியானி 1990 முதல் 1994 வரை சிக்கிமின் ஆளுநராகப் பணியாற்றினார்.  செருமன் நாட்டின் பன்னாட்டு வெளிப்படைத்தன்மை என்ற சங்கத்தின்  இந்திய அத்தியாயத்தின் நிறுவனர் உறுப்பினராகவும் தலைவராகவும் இருந்தார். இச்சங்கத்தின்  வாரியக் குழுவிலும் இவர் பணியாற்றினார்.

கடற்படை வாழ்க்கை

1950 ஆம் ஆண்டு செப்டம்பர் மாதம் 1 ஆம் தேதியன்று தகிலியானி இந்திய கடற்படையில் நியமிக்கப்பட்டார், மேலும், 1952 ஆம் ஆண்டு மே மாதம் 17 ஆம் தேதியன்று  துணை லெப்டினன்ட்டாக உறுதிப்படுத்தப்பட்டார். இந்திய கடற்படையின் விமானப்பிரிவில் சேர்ந்து, விமானம் தாங்கிக் கப்பல்களிலிருந்து இயக்கப்படும் விமானங்களுக்கான விமானியாகத் தகுதி பெற்றார். அமெரிக்காவின் கடற்படைப் போர் கல்லூரி மற்றும் புது தில்லியில் உள்ள தேசிய பாதுகாப்புக் கல்லூரியில் பட்டம் பெற்று  ஒரு சோதனை விமானியாகவும் தகுதி பெற்றார்.

ஜூலை 16, 1960 அன்று லெப்டினன்ட்-கமாண்டராக பதவி உயர்வு பெற்றார்., மே 18, 1961 அன்று தனது காக்கர், சீ காக் போர் விமானத்தை தரையிறக்கியபோது, ​​ஐஎன்எஸ் விக்ராந்தின் தளத்தில் ஒரு விமானத்தை தரையிறக்கிய முதல் கடற்படை விமானி ஆனார். ஐஎன்எஸ் விக்ராந்தில்  விமானம் தாங்கிக்கப்பல்களிலிருந்து  இயக்கப்படும் விமானங்களுக்கான தாக்குதல் விமானியாகப் பணியாற்றினார்; டிசம்பர் 31, 1970 அன்று கேப்டனாக பதவி உயர்வு பெற்றதைத் தொடர்ந்து,1971 ஆம் ஆண்டு இந்திய-பாகிசுத்தான் போரின் போது அதன் விமானம் தாங்கி கப்பல் படைக்கு அவர் தலைமை தாங்கினார். பின்னர், அவர் ஐஎன்எஸ் திரிசூல் (1960) மற்றும் ஐஎன்எஸ் விக்ராந்த் ஆகியவற்றின் கட்டளை அதிகாரியாக பணியாற்றினார்.

கொடிப் பதவி

டிசம்பர் 30, 1977 அன்று தற்காலிக ரியர் அட்மிரலாக பதவி உயர்வு பெற்ற இவர், கோவா பகுதியின் கொடி அதிகாரியாக  நியமிக்கப்பட்டார், பிப்ரவரி 1, 1978 அன்று குறிப்பிடத்தக்க ரியர் அட்மிரலாக பதவி உயர்வு பெற்றார்.பின்னர், மேற்கு கடற்படையின் கொடி அதிகாரியாக (FOCWF) நியமிக்கப்பட்டார்.

இவரது அடுத்த நியமனம் கடற்படை தலைமையகத்தில் உதவி கடற்படைத் தளபதியாக இருந்தது. இதைத் தொடர்ந்து கடற்படைத் துணைத் தளபதியாக நியமிக்கப்பட்டார். பிறகு தெற்கு கடற்படை கட்டளையின் கொடி அதிகாரி ஆக நியமிக்கப்பட்டார். மார்ச் 1983 இல், மேற்கு கடற்படை கட்டளையின் கொடி அதிகாரியாக  நியமிக்கப்பட்டார். மே 1984 இல், துணை கடற்படைத் தளபதியாக நியமிக்கப்பட்டார்.

1984 ஆம் ஆண்டு டிசம்பர் 1 அன்று, இவர் இந்திய கடற்படையின் கடற்படைத் தளபதியாக பொறுப்பேற்றார். தகிலியானி நவம்பர் 30, 1987 அன்று இந்திய கடற்படையில் இருந்து ஓய்வு பெற்றார்.

பிற்கால வாழ்க்கை

பிப்ரவரி 8, 1990 முதல் செப்டம்பர் 20, 1994 வரை சிக்கிமின் ஆளுநராகப் பணியாற்றினார்.

சர்வதேச வெளிப்படைத்தன்மையின் இந்திய அத்தியாயத்தை 1997 இல் நிறுவன உறுப்பினராகத் தொடங்க இவர் உதவினார். மேலும் நிறுவப்பட்டதிலிருந்து 2010 வரை இந்திய அத்தியாயத்தின் தலைவராகப் பணியாற்றினார். மேலும் இந்தியாவின் புது தில்லியின் தெற்கு மாவட்டத்தில் அமைந்துள்ள ஒரு மூத்த இடைநிலைப் பள்ளியான பல்வந்த்ரே மேத்தா வித்யா பவன் அங்குரிதேவி செர்சிங்கின் தலைவராகவும் இருந்தார்.

சர்வதேச வெளிப்படைத்தன்மையின் வாரியத்திற்கு தகிலியானி 2002 இல் தேர்ந்தெடுக்கப்பட்டார்.

 சொந்த வாழ்க்கை

தகிலியானி ஒரு சிந்தி இந்து குடும்பத்தில் பிறந்தார். சசுவந்தி என்பவரை மணந்தார். இவரது மனைவி மும்பையின் முதல் பெண் பொறியாளர். அவர் பிரபல இந்திய ஆடை வடிவமைப்பாளர் தருண் தகிலியானி,  மற்றும் என்செம்பிள் இந்தியாவின் நிர்வாக இயக்குனர் டினா தகிலியானி பாரிக் ஆகியோரின் தந்தை . இராதாகிருட்டிண அரிராம் தகிலியானி 14 அக்டோபர் 2015 அன்று இறந்தார்.

விருதுகளும் கௌரவமும் 

இவரது பணியைப் பாராட்டி அட்மிரல் தகிலியானிக்கு அதி விசிட்ட சேவா பதக்கமும், பரம்  விசிட்ட சேவா பதக்கமும் வழங்கப்பட்டது.

 மேற்கோள்கள் 

பகுப்பு:1930 பிறப்புகள்
பகுப்பு:2015 இறப்புகள்
பகுப்பு:சிக்கிம் ஆளுநர்கள்
பகுப்பு:இந்தியப் படைத்துறையினர்
பகுப்பு:இந்தியக் கடற்படை அதிகாரிகள்